R5dwMg/zh-wiki-yue-long huggingface dataset:
其他情況就有時變調有時唔變，譬如「飛機」就變調讀fei55*33 gei55，但係「風車」讀做fung55 ce55，就連同一隻字都可以又變又唔變，譬如「點心」讀可以做dim35 slaam55或者dim35*33 slaam55。
貴港話同廣州話一樣，有啲名詞同普通話比係倒序咗，譬如宵夜、私隱、畜牲、為因、緊要、下底、人客、齊整、頭斧。貴港話同廣州話有好多共同嘅詞彙，譬如「肥屍大隻、馬蜂竇、衫褲、晏、精、嘥、諗、撐、屈、𠼮、白車、着緊、着想、着數、放早、白𠽌𠽌」。
給予義嘅雙賓動詞或者問告義嘅雙賓動詞都有「 V + 直接賓語 + 間接賓語」結構，譬如「我畀本書你、送份禮物你、分張紙我」對應廣州話「我畀本書畀你、送份禮物畀你、分張紙畀我」，「我問件事佢、教隻方法你、問幾句話你」對應廣州話「我問佢件事、教你個方法、問你幾句」。
南寧白話，又叫做南寧粵語，南寧白話使用人稱佢做白話，係粵語邕潯片嘅代表方言，用啲人主要喺個廣西壯族自治區省嘅南寧市區裏底。南寧白話同廣港白話都係粵語裏底嘅方言，所以兩者大抵互通，有相似嘅詞彙同音系，不過受當地嘅壯語同南寧平話嘅強烈影響，亦有嚟自桂柳官話同南寧普通話嘅影響，故此南寧白話同廣州話嘅語法有啲差距。
南寧白話係廣東人因經商向西遷徙帶過去南寧嘅，第一批喺十九世紀中鴉片戰爭嗰陣遷徙，遷徙嘅人主要嚟自南海、番禺同順德一帶，之後因為國共內戰同二戰陸續有廣東人打珠三角過去南寧。遷徙一路至一九三四十年代，南寧白話就變咗南寧市區裏底嘅流行語言，代替咗之前喺市區流行嘅邕潯官話同南寧平話，唔少壯族嘅原住民亦因噉變咗做南寧白話使用者，但係近嚟又受南寧市嘅推普政策，搞到南寧白話嘅使用空間係噉收縮。
移植至南寧嘅廣府片粵語同壯語有長期接觸，導致當地有語言替代。嗰陣時嚟南寧嘅廣東人經濟文化能力較強，有長期噉接觸、同化同影響占多數嘅壯族人。啲廣東人同壯族人溝通嗰陣主要用粵語，所以唔少壯族人走咗去學粵語，做粵語使用者，久而久之代替咗原先自己班人圍內用嘅壯語。
南寧白話冇明確嘅近指，淨係有冇遠近指嘅定指「阿」同埋遠指「嚕」。「阿」嚟自早期粵語裏底嘅指示代詞「個」，個音由 go3 弱化至 aa3。廣東話嘅「咁、噉」一律對應南寧白話「噉」。狀語標記同廣東話用「噉」，口語啲可以省略「噉」，譬如「一隻一隻噉行落去」可以簡化做「一隻一隻行落去」。
趨向補語有「嚟、去、上、落、出、過、到、上/落/出/過+嚟/去、起身、返、開」，同趨向動詞淨有「落」冇「入」，用法同廣東話差唔多，亦有受南寧平話影響解「返」義嘅「還」。南寧白話「開、去」語法化嘅用法唔同廣東話，「開」代表動作已經實現，譬如「關開啲燈，光多」，「去」對應普通話「走、掉」，譬如「我今日賣菜使去成百文」。
結構為「 NP1 NP1 冇/㬟 V1，NP2 NP2 冇/㬟 V2」，形容話者對於兩個或多個本應實現或做嘅事情有埋怨。句式嚟講，頭個「NP1」同「NP2」係話題，而「NP1 冇/㬟 V1」同「NP2 冇/㬟 V2」分別喺度評論緊「NP1」同「NP2」。
贛語，俗稱江西話，係中國七大方言之一。贛係江西簡稱，贛語就即係江西用嘅語言。不過江西境內除咗贛語，仲有人講客家話、吳語、同江淮官話。而贛語區分佈，除咗江西省，出面湖南東部有啲地方同福建西北有啲地方，都有人講贛語，所以贛語其實唔等如江西話。
吳語，或者叫做吳方言，係吳越民系講嘅話，係家陣中國大陸度最古老嘅語言之一，歷史最早可以追溯去到商周時期。而之所以叫做「吳語」，係因為佢係「三吳」地區用嘅語言。吳語嘅分佈除咗三吳地區，重有喺江蘇省南部地區同埋浙江省，包括上海以內嘅大部份地區通行。
截至1997年，全球大概有 7717 萬人用吳語做母語，以使用者人口排名係世界第 10 大語言，喺中國境內僅次於以官話為母語嘅人數。2007年，吳語嘅母語使用者人數係 7952 萬人，仍然係世界 100 大語言之一。
吳語嘅詞彙同語法好有特色。好似用吳語寫嘅小說《海上花列傳》，唔識吳語嘅人冇可能明得嗮佢嘅內涵。經張愛玲翻譯之後夾雜咗官話，做到令講官話嘅人明得嗮佢嘅意思。金庸嘅武俠小說系列都用咗好多吳語詞彙，好似係「物事」、「醒轉」咁。
學者丁邦新話現代嘅閩語同六朝吳語關係好近，而現代嘅吳語就係嚟自六朝嗰陣嘅北方官話。鄭張尚芳分析過〈越人歌〉，認為古百越人嘅話屬侗台語系。後來古百越人同古漢人兩個族群融合，百越人用自己嘅語音嚟讀漢話詞彙，令到早期嘅吳語同時有侗台語系同漢代漢語嘅特色。
而家嘅浙南吳語同閩語都重保留咗好多古吳語嘅特徵。吳其芳亦主張，古吳越語係侗台語系，喺長江下游獨立咁發展，同中原音系唔同。根據對江西東北吳語嘅分析，胡松柏認為，早期隨住吳人南下，影響咗閩語，所以令到閩語保留咗古吳語嘅特徵。
就算去到東漢末年，都重係「南至交州，經歷東甌、閩越之國，行經萬里，不見漢地」嘅局面。上古吳地居民屬於壯侗語族民族。後來漢族南遷，喺古華語嘅衝擊之下、佢哋地方嘅語言逐漸演變做古吳語。元末明初嘅《南村輟耕錄》係一部早用民間射字遊戲嚟記錄吳語音系嘅文獻。
喺春秋時代，中國南方出現咗吳、越呢兩個國。吳同越雖然係兩個國，但係語言同風俗相通。春秋時期，吳語同中原諸國用嘅語言唔一樣，所以畀漢人當做蠻夷話。梁啟超曾經提出吳越族嘅講法，認為吳人同越人係同族，同中原嘅華族唔同源。
吳語嘅內部差異幾大，而且佢分佈嘅各地方冇標準嘅通用語，令到而家吳語嘅生存環境面臨前所未有嘅挑戰，遠遠冇粵語咁強勢。再加上而家中國大陸嘅推普政策不斷咁打壓吳語。漢語普通話開始取代吳語，尤其係喺浙江北部、上海同蘇南地區，陷入瀕危－呢啲地方嘅人口有一半只係識講普通話。
其中影響咗最大嘅係蘇州話跟寧波話，仲有部分借詞來自江淮官話跟英語、法語。喺上海話嘅音系轉變得好大嘅時期當中，傳教士編寫有好多辭書，包括《新字上海土音》、《英漢上海方言詞典》、《上海方言常用習慣用語》等等，之後為今時今日嘅學者提供研究上海話甚至吳語音變提供寶貴材料。
上海話音系自近代到而家嘅變動好大，所以要分細啲討論。上海話分代有幾種，主要分成老派、中派、新派等。按照沈同嘅定義，老派指大概1910年代嘅人，新派就指大概1970年代嘅人，而中派就視乎語音特點介於新老派而定。
東干文，又叫東干話、俄羅斯回回話、中亞回回話，係東干族用嘅語言，中國西北地區嘅漢語中原官話同蘭銀官話喺中國境外嘅特殊變體，主要融會咗俄文詞彙，亦融會阿拉伯文、波斯文同埋突厥文部分詞彙，後來由於同中文嘅交流增加，亦吸收咗唔少普通話詞彙。
晉語嘅歸屬問題而家重拗緊，佢原本畀人當係官話嘅一種方言片，不過1985年李榮出版《官話方言的分區》入面，就將晉語由官話分咗出嚟。之後出版嘅《中國語言地圖集》亦都響應將晉語同官話分開，同其他中國七大方言一樣自己獨立一個大方言，變咗八大方言。
平話個平，係同儂智高起義有關，根據《宋史》講，話說皇祐五年儂智高作反，畀狄青南征平定，因為係平定南部，所以大宋就叫隊軍將做「平南軍」，平南軍之後又留喺廣西駐守，咁佢哋駐守個地方就叫咗做「平南」，而呢個地方用嘅語言，就叫「平話」。
語文教育及研究常務委員會係1996年根據教育統籌委員會《教育統籌委員會第六號報告書》建議成立嘅香港公營機構，就一般語文教育事宜同語文基金嘅運用，向香港政府提出建議，並督導多項語文基金項目包括職業英語運動等。
語文教育及研究常務委員會喺1996年10月成立，目的係就一般語文教育事宜同語文基金嘅運用，向政府提供意見。通過運用語文基金，配合政府、其他諮詢組織同持分者嘅努力，資助並推行唔同嘅措施，以幫助香港人，尤其是學生同在職人士，提升兩文三語嘅能力。
推廣中文嘅項目目的係透過舉辦具創意同教育意義嘅活動，提高香港中、小學生對中文寫作同閱讀的興趣，並通過廣泛閱讀以提升寫作水平。推廣普通話嘅項目係為社會營造良好嘅普通話學習氛圍，並為學生喺課堂外提供多元化同靈活嘅普通話學習環境。
由2012/13學年開始推出「支援非華語兒童學習中文」計劃，目的係係鼓勵非華語兒童盡早開始學習中文，並提高佢哋學習中文嘅興趣。喺2015/16學年推出嘅「已離校非華語人士職業中文課程」計劃，邀請咗大專院校同培訓機構為已離校非華語人士開辦職業中文課程，提高佢哋中文嘅聽、講、讀、寫能力，幫助佢哋獲得資歷架構認可嘅中文資歷，從而增強就業競爭力。
馬來西亞大約有720萬華僑。馬來西亞華人可以選擇將佢哋嘅仔女送去當地嘅vernacular public schools，小學階段以中文作為授課語言。而喺中學階段，部分學生選擇讀華文獨立中學，而唔係使用馬來語作為教學語言嘅國立公立學校。
馬來西亞亦擁有具影響力嘅中文媒體。星州日報係馬來西亞所有語言入面發行量最高嘅日報。電視台用華語播放嘅台嘅新聞廣播，包括TV2同馬來西亞國家新聞社嘅Bernama TV，私人電視台有ntv7同八度空間。
理事會成立至今推動多項活動，例如喺2004年4月完成聯邦政府部門同部長名統一譯名，5月舉辦由3位中國教授主講嘅華文規範講座，6月、10月同12月份統一各州地方及政府機構名稱等，已發行《華文譯名手冊1》、《華文譯名手冊2》。
中國方言喺中國語言學界觀點即係中國唔同地方講嘅話，傳統上以南北區分，即所謂「南腔北調」，如果再細分又有所謂「七大方言」，不過又有人認為係「八大方言」至真。南方方言種類比較多同雜，即吳、湘、贛、客、粵、閩，閩又有分閩南同閩北，而北方方言就較統一，就只有一種，所以就叫北方方言或者北方話，夾埋就叫「七大方言」，閩南閩北分開就「八大方言」。
中國方言分南北，各有歷史。北方方言粗略計可以當成由古漢語幾千年喺北方地區發展結果。南方方言就喺秦漢之前，江南所謂「自交趾至會稽七、八千里，百越雜處，各有種姓。」嘅地方，嗰陣時重係古越族地頭，之後北方有幾次大規模南下，幾次南下都有唔同時期嘅古漢語帶咗入南方，留低落嚟，再分散到南方唔同地區，再同南方原本唔同地區嘅古越語混合，就慢慢演變出南方六大方言出嚟。
起初方言係以南北嚟分，係因為中國文化入面，南方同北方文化差異而嚟，例如話南方人食米，北方人食麪、北方人唱歌，南方人就唱曲、北方人做雜劇，南方人就叫戲文，即所謂北劇南戲、北方人打交用腳，南方人打交用拳頭，所謂南拳北腿。
中國歷史入面，北方一向都係政治、文化中心。加上華北大平原幅員遼闊，居民時有遷移，將各地嘅口音傳來傳去，溝來溝去，所以北方各地嘅話比較統一，差異比較少。北方話可以分成所謂「北方方言四大塊」，即係華北、西北、西南、江淮，用區嚟分就即係雲、貴、川、鄂。
現今嘅北方話統稱官話，又即係國語，幾百年來都係官場嘅官員講嘅話，大清朝廷就明文規定一定要識官話先可以考舉人。官話大概響宋朝左右成形，口音同辭彙都有別於中古漢語，同上古漢語、三千幾年前嘅「雅言」就差天共地。
南方方言就複雜得多，南方方言區係江南、華南、東南沿海，即浙、湘、贛、粵、閩，每個地方講嘢唔單止個調唔同，腔都好唔同。中國歷史上南方地區都唔及北方咁大，多數都係一啲小國，例如東吳、東晉、宋、齊、梁、陳。
唔同話唐、宋、元、明咁呢啲大國都喺晒北方地區做首都。南方因為地理關係，山又多，湖又多，河又多，無北方平原咁容易管，所以習慣咗各自為政，就無北方咁追求統一性，反而追求多樣性，求同存異，所以南方方言種類就多好多，吳、湘、贛、客、粵、閩，南方六大方言每種都唔同講法。
吳語據話係南方六大地方語言入邊最古老嘅其中一個，大大話話都有成千年歷史，最早可以追溯到去春秋末年，學術研究認為嗰時嘅吳同越之間係有形成文明共同體，因而係有相同嘅語言通行。後尾楚國南下征服咗吳越嘅地區，吳越語言相信係受到楚國擴張嘅衝擊，呢陣時嘅楚語係融入咗好多入吳越語言度。
贛話即係江西話，不過江西人都唔係全部講贛話，而係講官話同客家話多，贛語算係最小人講嘅方言。而家江西地區以前叫「吳頭楚尾」，係吳語同古楚語中間，到東晉南朝嗰陣，北方好多講官話嘅人走咗去贛北、贛中地區，溝溝埋埋講啲又唔係吳語，又唔係古楚語，又唔係官話嘅話，就變咗做贛語。
客家話同贛語一樣都係由吳楚分裂出嚟，客家本來係解移民，客家話即係移民講嘅話，移民即係指公元四世紀初，大約西晉末年，到十三世紀初，即大約南宋末年，由黃河流域搬到去南方，即係而家廣東、福建、廣西、江西、湖南、臺灣呢啲地方嘅移民，原本呢啲都係北方人，去到南方就畀南方人叫做「客」，住落之後，講嘢都受影響慢慢改變，就開始有客家話。
喺秦代，秦始皇先後兩次平定百越，首次有中原漢人移民到嶺南，但人數太少，連成立南越國嘅趙陀都要跟越人習俗，斷髮紋身，好自然語言都係跟越人。後來去到南北朝侯景之亂，有部份南朝漢人經海路南逃廣東，帶嚟咗中古南朝通語，變成最粵語入便嘅漢語最底層，例如新婦個讀'pou'，讀音比較似閩南話。
但中古粵語形成要等到唐代嶺南陸路打通，唐末動亂之後北佬南逃，佢哋先喺去到江西，然後大約係五代北宋初到達廣東落地生根。當時廣東講既話其實係古閩南話，即係類似潮州話。呢批移民嘅語言文化上有優勢，吸引當地本土嘅漢人、越人同瑤人學習佢哋嘅語言，形成帶有晚唐特色，越人口音嘅中古粵語。
因爲廣州自唐宋以嚟，一直係南方貿易大港，所以粵語特點係融和性強，現代粵語甚至會拎埋英文嚟用，好似恤衫、波、的士咁。但同時又保留咗舊時百越嗰啲話，例如「呢」、「乜」、「一嚿嚿」、「雞公」，呢啲原本都係百越入面嘅壯語，後來都同漢人嘅漢語融合，變咗做中文。
閩語原本叫「福佬話」，福佬係客家人南下移民之後，對閩人同福建人嘅稱呼。閩語喺七大方言入面，算係最複雜一種，佢分開閩南話、閩北話、閩東話、閩中話、莆仙話，唔同人講唔同話都唔識聽。所以實際上無一種話叫做閩語或者福佬話，而話閩語、福佬話戓者福建話都係一個總稱。
以前中國對中文喺語言學嘅研究都集中喺音韻、訓詁、文字三大部門，即所謂「乾嘉學派」。直到二十世紀，受西方語言學影響，中國方言嘅研究範圍先擴大，最早嘅學說係1950年，中國語言學家羅常培先生出版嘅《語言與文化》，呢本嘢講嘅範圍包括古今中外言語同文化。
中文自古都以文言寫作，文言即係專門用嚟寫，唔係用嚟講嘅嘢，世界上只會有人用文言寫嘢，無一個民族係用文言講嘢，直到五四運動，推動白話文寫作之後，國文先取代文言，成為主要寫作語言，但一直以來其實都有好多人用方言寫作，例如明清好多話本，即係啲白話小說，都有好多方言成份。
清末之前用方言寫作雖然唔多，不過亦有好多用方言寫嘅小說，例如用北京話寫嘅有文康《兒女英雄傳》、石玉崑《七俠五義》，用揚州話寫嘅有鄒必顯《飛跎子傳》，用蘇州話寫嘅有韓子雲《海上花列傳》同張春帆《九尾魚》，用北部吳語寫嘅有張南庄《何典》。
另外，《紅樓夢》、《水滸傳》、《金瓶梅》呢三部中國古典巨著入面，亦可以搵到好多方言成份。例如《紅樓夢》以北京話為主，但亦可以搵到有南京、揚州嘅詞彙同文法。《水滸傳》就以山東話為主，但亦有好多吳語成份。
戲曲亦係表現方言嘅一種形式，中國戲曲最初都係地方戲劇演變出嚟，因為唔同方言嘅特性，而發展出唔同嘅聲腔，一個地方嘅戲曲傳咗去第二度，溝咗第二啲鄉音又變咗第二種聲腔出嚟，再傳傳吓又溝溝吓咁就變咗一個新流派。
例如溫州亂彈傳咗入黃岩之後，用黃岩方言唱，就變咗黃岩亂彈。又例如黃梅戲，本來係湖北黃梅縣嘅採茶歌，後來溝咗鄂、皖、贛方言、民歌同舞蹈而變成黃梅戲，之後黃梅戲流入懷寧安慶，溝咗嗰度啲方言又發展出懷腔，再傳咗去安徽，溝咗啲湖北話嘅舌尖圓唇元音，而變成而家嘅黃梅戲。
銀，又叫白銀，係種元素，符號Ag來自拉丁文argentum，原子序數47，原子重量107.8682。銀係過渡金屬，又白又軟同常光澤，化學性質穩定。對於電同熱，佢嘅傳導性能非常好。自然過有時搵到佢嘅純金屬。
塑膠係一類人造或者半人造嘅聚合產品，包括有機嘅加成聚合物或者縮成聚合物。裏面可能加啲其他嘢令到佢慳錢啲或性能好啲。有時有一啲天然嘅聚合物都叫做塑膠。塑膠可整到唔同形狀，可以變膜，又或係纖維。唔同塑膠有唔同特性，有啲就耐熱，有啲就夠硬，有啲就自動還原形狀，隻隻唔同。
神曲全篇一共有14,233行，分成「地獄篇」、「淨界篇」同「天堂篇」三大部份，每篇都大概有三十三至三十四首詩，內容大致係描述但丁人生三十幾年，喺一個黑暗嘅森林入面蕩失路，好彩有靈魂帶領佢，開始遊歷煉獄。
地獄有九圈，就好似一個漏斗噉，越落就越窄。然後又去到淨界，淨界有七層。最後就到伊甸園，跟住又有機會去到天堂，天堂分「九重天」，最後幻想突然唔見咗。當中但丁遇到好多聖人同埋無數嘅奇遇，每事每物都有寫低，都有超強嘅時代宗教批判色彩，佢覺得政教應該分離，主張政權同教權平等嘅理念。
同性戀愛情小說係愛情小說下嘅一個文類，特點係故仔集中講同性戀情。同性戀愛情故仔屬愛情文學，所以主要講愛情，但可以結合埋第啲文類－有啲背景設定係置於架空世界，有啲背景設定設於未來世界，亦都有啲置於現代世界，喺主題同用嘅橋段上可以好多樣化。
廣義嘅偏見被認為係主觀斷言，立場偏向有唔公平嘅爭議。人普遍心存偏見，甚至對「偏見」一詞存有偏見。事實上，偏見應該係由歷史或科學事實引伸，從而偏向性作出斷言假設，係科學偏見論，理論假設而唔可以當做真實結論，亦而唔係事實唯一驗證法。
偏見所講係假設而非結果。科學上，結果必然係證實假設嘅方法中，成見嘅假設係需要觀察，同可實驗，以合乎科學驗證因果關係為原則，加強「偏見真實性」。因於資訊成本高同唔透明，加上封閉政治、恐怖主義，陰謀滿載嘅社會，偏見會成為社會體制一部份。
合理斷言可由有一定數量數據支持下所作出估算。由統計數據上，事件個案發生率，同以常規推斷係一種有解釋能力嘅偏見。因先天性局限條件，例如身體結構、DNA、成長環境，教育方面形成所謂「偏見」。一般有數據或者自然法則支持下嘅見解偏差，係存在但唔經常被發現。
古典芭蕾舞可以按照地區分做法國式、意大利式、英格蘭式、同俄羅斯式等多派。好多時，每一款古典芭蕾舞都有佢自己獨有嘅教法，而英國皇家舞蹈學院用嘅嗰套教法係最廣受探用嘅。皇家舞蹈學院嗰套結合咗意大利式、法國式、同俄羅斯式嘅教法，形成咗英格蘭式呢種獨有嘅一種風格，為全世界嘅芭蕾舞教育制定咗標準。
因為 pas de deux 咁重要咁講技術，有唔少古典芭蕾舞老師都會用 pas de deux 評估學生嘅進度，而源自俄羅斯嘅華加諾娃派芭蕾舞就主張，pas de deux 可以用嚟一嘢展示嗮所有重要嘅芭蕾舞技巧，所以跟呢個門派嘅學生喺要畢業嗰陣，會俾老師要求佢哋跳一場大雙人舞展示佢哋嘅所學。
高舉指雙人舞當中其中一方捧起另一方嘅技巧。喺最簡單嗰種情況下，女主角會做一啲姿勢，然後女主角一路做一路俾男主角舉起佢，令女主角成為全舞台嘅注意力焦點。高舉通常係比較進階嘅芭蕾舞先會做嘅，因為呢個動作要求相當強嘅體力，而且對男主角嚟講，做得唔正確會有搞到腰背受傷嘅危險。
阿拉伯斯卡係芭蕾舞入面常用嘅一種舞步，涉及個舞蹈員淨係一隻腳掂地而另外嗰隻髀就外開並且抬高去身體後面，而且要伸到直一直，手嘅位置唔定，而支撐髀嘅腳板可以處於腳尖企或者半腳尖企嘅狀態都得。噉做目的係要令成個身體形成一條由膊頭一路延伸落去抬起咗嗰隻髀嘅腳趾尾嗰度嘅線，達到一個靚嘅視覺效果。
魚衝式舞姿係高舉嘅一種，涉及一位女舞蹈員抽起佢其中一條髀，將抽起髀屈曲，令抽起髀腳板去到另一條髀膝頭咁高嘅位置，再由佢舞伴捧住佢橫向噉移動，令佢好接近地板噉「飄」過若干距離－就好似一條游過河床嘅魚噉。
大雙人舞係有結構而且規模大嘅雙人舞，喺廿一世紀初嘅芭蕾舞當中往往會係一齣芭蕾舞劇入面最引人注目嘅一部份，會由個芭蕾舞團嘅兩位首席舞蹈員負責跳。一段典型嘅大雙人舞會分做五大部份－起曲、大慢板、兩段變奏舞，然後以終曲作結。
起曲係大雙人舞嘅起始，作為段舞嘅高潮嘅一個前戲。喺起曲嗰陣，舞蹈員會喺舞台上出場，初頭會以定格但表達到角色嘅姿勢企喺度，然後會望向自己舞伴，示意自己知道舞伴嘅位置，以及移去做大慢板嘅位，例如王子會企直，並且望向作為佢舞伴嘅公主同做一個輕微嘅鞠躬。
喺大慢板當中，男主角要做嘅嘢技巧上相對簡單，但就往往會要求強嘅肌肉力量。例如「一路俾隻手女主角掹住、一路圍住女主角行若干個圈」或者「捧起女主角，甚至乎一路捧住女主角一路行一段距離」等查實並唔係乜嘢複雜嘅動作，但男主角必需要有一對強而有力嘅雙臂先至會做得到。
大雙人舞嘅元素最早係喺 18 世紀早期出現嘅。當時有歌劇同芭蕾舞劇會喺開場嗰陣會要一男一女嘅表演者一齊做同樣嘅舞步，有陣時係一路拖手一路做－而「一男一女舞蹈員一齊做同樣嘅舞步」呢家嘢到咗現代嘅芭蕾舞當中都仲見得到。
到咗 19 世紀尾，莫里斯·珀蒂帕等嘅著名排舞師正式引進咗「大雙人舞」嘅概念，指出芭蕾舞劇嘅一幕可以用一男一女兩位舞蹈員一齊跳一段大嘅舞嚟做高潮，令到芭蕾舞界有咗一套有關大雙人舞嘅結構同固定做法，而呢種大雙人舞成為咗當時嘅芭蕾舞劇大作－好似係《合桃鉗》同《睡公主》等－基本上必有嘅一部份。
就算到咗 19 世紀，都仲係有唔少音樂家會睇唔起芭蕾舞音樂，認為呢種音樂只係啱做舞蹈嘅陪襯，而作呢種音樂嘅作曲家只係「工匠」，作能夠獨立存在嘅音樂先係「藝術家」嘅工作。例如就連柴可夫斯基為芭蕾舞劇作曲嗰陣，都有音樂家同事笑佢，話佢噉做係一種自貶。
19 世紀中後期係芭蕾舞音樂起飛嘅時代。一般認為，亞道夫亞當喺 1841 年為《芝莎》呢齣芭蕾舞劇作曲係現代芭蕾舞音樂嘅起始，而及後柴可夫斯基又有喺 19 世紀尾為《天鵝湖》、《合桃鉗》同《睡公主》呢三齣芭蕾舞劇作曲。
呢幾齣芭蕾舞劇打後大受歡迎，俾世界各地嘅芭蕾舞團演出，令音樂界關注呢啲芭蕾舞劇當中嘅配樂，而且呢啲樂曲廣受好評，有唔少人願意當呢啲音樂係一般嘅音樂噉聽，芭蕾舞音樂成為咗一種能夠獨立存在嘅藝術品－令原本睇唔起芭蕾舞音樂嘅音樂家改觀。
華爾茲係源於 16 世紀嘅奧地利一帶嘅一種舞曲同舞蹈。華爾茲音樂會用三拍子，多數都係 3/4，每段節拍第一吓拍子強另外嗰兩吓拍子弱，速度上偏中至快，啲人喺跳華爾茲或者彈奏華爾茲音樂嗰陣，通常會「1 2 3、1 2 3.
瑪祖卡係源自 16 世紀波蘭嘅一種舞曲同舞蹈，喺芭蕾舞當中成日俾人攞嚟做舞段嘅一部。芭蕾舞嘅瑪祖卡通常跟 3/4 拍跳，三吓拍子都強或者第二吓拍子強，會涉及一男一女嘅一對重要嘅配角同埋若干位伴舞隊隊員，舞步上多以女舞蹈員以輕快嘅舞步圍住男舞蹈員移動，男舞蹈員多數會中途有一隻膝頭跪地，而且傾向用長裙同埋靴等有東歐風味嘅服裝。
波蘭轉舞係一種源自 18 世紀波蘭嘅舞曲同舞蹈，喺節奏上會用好似瑪祖卡噉嘅節拍，不過速度上會相當快，閒閒地會去到 160 bpm 咁快，再快啲嘅甚至仲可以去到成 240 bpm 。芭蕾舞舞段有陣時會用到波蘭轉舞式嘅節奏。
查達斯係源自 18 世紀匈牙利嘅一種民俗舞，喺 1870 年嘅《歌碧麗亞》當中第一次出現喺芭蕾舞台上。呢種民俗舞最大特徵係開頭速度好慢，跟住速度會突然間變快。喺芭蕾舞入面，查達斯係一啲初頭速度慢，跟住速度突然間變快嘅舞段，除此之外，芭蕾舞查達斯仲有第啲特徵，例如係好多時會加入少量東歐民俗舞嘅舞步喺裏面，而且喺服裝上，排舞師編查達斯嗰陣好興要男舞蹈員著住靴嚟跳同要女舞蹈員著長裙嚟跳。
尋夢舞係源自 19 世紀上半橛波蘭中部嘅一種舞曲同舞蹈。喺舞步上，尋夢舞會涉及一對對嘅男女一齊成雙成對噉跳，一路跳一路旋轉。喺音樂特性上，尋夢舞嘅節奏係三拍子，速度中等偏快，傾向係 120 至 150 bpm 左右，多彈性速度。
心理恐怖係恐怖故仔嘅一個子文類，特徵係集中用角色嘅心理同情緒狀態嚟嚇讀者觀眾。心理恐怖通常會講到一啲精神上唔穩定嘅角色，簡單嘅例子有心理變態嘅殺人狂，又興用大量因為心理因素而起嘅含糊性嚟加強故仔嘅懸疑感同建造一股令人不安嘅氣氛。
唱歌係可以有唔同嘅原因，可以係為咗享樂，宗教嘅虔誠，嗜好或者職業。長期嘅鍛鍊同指導係可以令歌手把聲更強同更清晰。因為每個音樂風格嘅唱歌技巧都唔同，所以職業嘅歌手通常建立自己喺一個特定嘅音樂風格，同埋一直有唱歌老師提供教練。
科學研究表明，唱歌係可以對人產生一個健康嘅影響。一個初步嘅研究，從一班有參加合唱嘅學生嘅感覺，唱歌帶嚟嘅益處包括減輕壓力，改善情緒，社交同精神，同埋增加肺活量。但係另一個更舊嘅肺活量嘅研究，證實唔到有專業訓練嘅人能夠增加肺活量。
學者一致認同好多唔同種類嘅動物都識唱歌，例如鳥同鯨魚。 而家大概有5400個品種嘅動物都識唱歌。 有一啲識唱歌嘅動物顯示到佢哋能夠學習，湊合同埋創作新曲。 對某一啲品種嘅動物，例如長臂猿，唱歌係一個群體嘅活動。
首席舞蹈員係一個芭蕾舞團入面最高級嘅專業芭蕾舞蹈員，會喺芭蕾舞劇當中飾演主角，並且做大量嘅變奏舞，例如係《天鵝湖》當中嘅王子同公主或者《合桃鉗》當中嘅女主角卡拉娜同胡桃鉗等等多數會由個芭蕾舞團嘅首席嚟擔任。
因為噉，有好多芭蕾舞技巧都旨在要有美感得嚟降低舞蹈員整親嘅機會率，例如係髀屈曲呢個初階技巧噉，就涉及舞蹈員雙髀喺個膝頭嗰度向外彎曲、同時上半身維持垂直－呢種技巧就噉睇好似好簡單，但喺芭蕾舞蹈員做咗大跳躍要落力嗰時，佢哋往往會喺落力嗰吓做一個髀屈曲，令雙髀好似彈弓噉吸收落力嗰嘢股衝擊力，降低整親膝頭嘅機會率。
響波里活主要係出產印地語嘅影片，亦有烏爾都語嘅詩歌片作品，特色係響片度英語對白同歌曲嘅成分逐年遞增緊。唔少影片響對白度經常都溝好多英文單詞同片語，甚至成句用英語講曬。響波里活度一個電影經常要錄製成兩、三種語言嘅版本好推出去唔同嘅市場。
印度仲有其它幾個主要影視基地。渠哋構成咗印度嘅龐大電影業，每年出產幾千部電影，票房銷量居全世界首位。波里活對印度甚至成個南亞次大陸、中東同非洲嘅流行文化都有深遠嘅影響，又通過啲南亞嘅移民帶去成個世界。
經過一輪波折，喺培琪夫人、安妮同快嘴桂嫂嘅澄清下，班女士解開咗科特先生嘅誤會。然後佢哋拉埋科特先生同培琪先生加入，仲想喺全溫莎嘅人面前整蠱科斯塔夫，要科斯塔夫喺全鎮人面前出丑。班女士又再假扮接受科斯塔夫求愛，寫信叫科斯塔夫喬裝扮成獵人阿向去溫莎森林同佢哋幽會。
科斯塔夫喺全鎮嘅人面前出丑，最後終於認衰，話自己抵死，仲畀科特先生攞走佢嘅馬，補償科特先生出嚟請佢勾引科特夫人嘅錢。事後在場嘅鎮民就開始慶祝，仲有人話想趁機會同自己嘅對象結婚。不過斯蘭德同基絲醫生都發現自己拉走嘅「未來老婆」唔係安妮，喺呢個時候，范堂拖住安妮行出嚟－原來范堂同安妮兩個人事先安排咗搵人頂替安妮著白色衫同綠色衫，范堂批評培琪夫婦，話佢哋唔應該迫自己個女嫁畀唔鍾意嘅人。
彩繪玻璃，又有叫彩色玻璃或者花窗玻璃，係指有顏色嘅玻璃。彩繪玻璃喺色彩上可以整到好鮮艷，所以成日俾人攞嚟整一啲充滿裝飾同圖案嘅玻璃窗。亦都因為噉，彩繪玻璃喺建築設計上有廣泛嘅藝術用途，例如好多教堂嘅設計都興加入彩繪玻璃，等日頭嗰陣陽光能夠透過彩繪玻璃射入建築物內部，展現出俾好多人覺得好靚嘅光效果。
喺圖論上，一幅樹狀圖係指一幅無向圖，是但攞兩個點，佢哋之間有頂櫳有一條路徑，或者等價噉講，樹狀圖係一幅連通無環無向圖。一幅樹林圖就係指一幅無向圖，是但攞兩個點，佢哋之間有最多一條路徑，或者等價噉講，樹林圖係一幅無環無向圖，又或者係一堆樹狀圖嘅互斥併圖。
細菌係一種生物細胞。佢構成咗大範圍嘅原核微生物。通常細菌長幾微米，但有啲品種，可以長到去幾厘米。細菌乜形都有，例如係球形、棍形、螺旋形。細菌係地球上最早出現嘅生命形式之一，而且存在喺地球大部分嘅棲息地。
喺人類同大多數動物，腸入面嘅細菌數量最多，而皮膚上嘅細菌都好多。免疫系統嘅保護作用令到體內絕大多數嘅細菌都係冇害，甚至一啲腸道菌對人係有益嘅。但係，幾種細菌都係令人病性，而且有傳染性，包括霍亂、梅毒、炭疽、麻風同鼠疫。
最常見嘅致命細菌性疾病係呼吸道感染。齋係結核病每年就搞到約莫200萬人死，其中大部分都係喺撒哈拉以南嘅非洲地區。抗生素畀人用嚟醫細菌感染，重用喺農業生產度，令到抗生素抗藥性成為一個日益嚴重嘅問題。喺工業上，細菌喺污水處理同漏油嘅分解、通過發酵生產芝士同酸奶、採礦業嘅金、鈀、銅同第啲金屬嘅回收、同埋抗生素同第啲化學品嘅製造度起到緊要嘅作用。
Christian Gottfried Ehrenberg喺1828年引入咗「細菌」呢個詞。實際上，佢嘅細菌係包埋非孢子形成嘅桿狀細菌嘅屬，同芽孢桿菌相反，芽孢桿菌係Ehrenberg喺1835年定義嘅由孢子形成嘅桿狀細菌嘅屬。
醫學同微生物學嘅先驅羅伯柯霍研究咗霍亂、炭疽同肺結核。喺對結核病嘅研究度，羅拔哥終於證明咗細菌學理論，呢樣嘢令到佢喺1905年攞到諾貝爾獎。喺羅拔哥嘅假設度，佢規定咗測試生物體係咪係引起病嘅標準，而呢啲假設到到今日都重用緊。
雖然喺19世紀已經知細菌係造成好多病嘅原因，但係就冇啲有效嘅抗菌方法。1910年，保羅埃亞里通過選擇性噉染色梅毒螺旋體嘅染料變做選擇性殺死病原體嘅化合物，開發咗第一種抗生素。埃亞里因為佢喺免疫學方面嘅工作而攞到1908年諾貝爾獎。
細菌研究喺1977年向前邁出咗重要嘅一步，卡奧禾斯知道咗古細菌有可以喺細菌度分離出嚟嘅進化系。呢種新嘅系統發育分類學取決於16S核醣體RNA嘅測序，而且將原核生物分咗做兩個進化域，作為三域系統嘅一部分。
細菌細胞畀細胞膜圍住，呢款細胞膜主要由磷脂整成。呢個膜負責圍住細胞入面嘅嘢，作用係保存營養、蛋白質同第啲喺細胞質入面嘅重要成分。同真核細胞唔同，細菌嘅細胞質通常冇乜結構係由膜包住嘅，例如真核細胞嘅核、粒線體、葉綠體同第啲細胞器 。
醫治，即醫傷醫病，人有傷有病，加快復原。叫法好多，有醫，有治，有療，有調理，有治療，有治法，有療法咁。唔同體系有各有療法。現時以西醫為主流，有啲地方有法定地位，阻止非體制行醫。然而由古至今，經世積累好多醫治經驗，並唔喺法定之內，叫民間療法。
前6世紀，波斯第一帝國大流士一世征服過印度河平原，到前4世紀再畀馬其頓王國嘅亞歷山大大帝再次征服，無耐印度建立自己頭一個王朝孔雀王朝，之後歷經巽伽王朝、甘華王朝、百乘王朝、貴霜王朝、笈多王朝、波羅王朝等王朝。
11世紀伊斯蘭入侵印度，建立德里蘇丹國，到16世紀畀蒙古嘅蒙兀兒汗國取代。差唔多同一時間，歐洲嘅殖民者陸續去到印度建立據點，當中以17世紀頭成立嘅大英帝國東印度公司勢力最大，逐漸控制住成個印度次大陸，1858年正式建立英屬印度。
包括有沙安娜米黃，超級米黃，象牙米黃，白沙米黃，丁香米黃，金典米黃，法國木化石，波斯米黃，貝花米黃，阿曼米黃，西班牙米黃，勞斯米黃，啡洞，淺啡網，亞泰米黃，夢幻米黃，蒙娜麗莎米黃，埃及米黃，法國金米黃，金龍緞米黃，晶白玉，翡翠玉，水晶玉，紫玉，碧玉，白宮米黃，聖安娜米黃，雅士米黃，冰雪紅，紅麒麟，皇家金啡，凱悅紅，木紋西施，黑木紋，彩灰，金年華，爵士白，杜鵑紅，雪花白，撒哈拉米黃，凱悅灰，紫羅紅，宮庭白，白洞白，阿富汗黑金花，檀香木紋石，幻彩玫瑰紅，萬壽紅，意利綠，柚木砂石，紫砂石，黃洞石，霸王花，帝皇金，咖啡金，木紋玉，瑪瑙紅，帕斯商灰，流星雨，萊茵綠，金啡，法國金鳳凰，印度白金，土耳其玫瑰紅，沙浪米黃，新雅米黃，黃金沙，皇室灰。
Tabula rasa，即係拉丁文入面「空白嘅板」噉解，係廿世紀前相當受歡迎嘅一種觀點，主張人嘅心靈喺一出世嗰時係一片空白嘅－就好似一塊空白嘅板噉，個人跟住落嚟喺智能等心理特性上嘅發育完全由後天環境嘅因素主宰。
自然哲學傾向齋靠啲研究者諗同估嚟做研究。打後靠實證嘅科學方法興起，而且用科學方法研究大自然嘅做法取得重大嘅成功。到咗今日，自然哲學好大程度上經已俾自然科學取代咗－想研究大自然嘅人絕大多數都會去搞自然科學，而唔係搞自然哲學。
德川家康時，積極同安南、呂宋呢啲地方貿易，同中國、葡萄牙商人競爭，佢確立揸住朱印狀者先准做貿易嘅朱印船制度，據說豐臣秀吉時代就有朱印狀，德川時代加以延續，狀上會附上詳細嘅航行目的地，以及幕府批准嘅準確日期，右上角歙咗將軍嘅紅色官印。
日本西南嘅外樣大名同有勢力嘅生意人就喺德川家光下令鎖國之前，航行揸住朱印船來往東南亞、臺灣、馬尼拉之間。江戶幕府鎖國政策以後，限制朱印船嘅海外貿易，1635年喺尋求國家安全嘅前提之下，停晒朱印船航行，廢埋朱印狀制度。
中原係個地理概念，提及嘅位置係黃河中下游流域、華北平原嘅一部份，中心喺中國河南嗰頭，佢係華夏文明嘅發源地，喺中華文化入面畀華夏民族睇做天下嘅中心。古人亦常用啲詞如中國、中土、中州，佢哋嘅意義同中原相似。
一般認爲中原係啲華夏部落嘅集中區域，中心係豫州。隨住華夏民族合一，華夏文化或者講周文化得以發展，傳播到第啲區域。居住喺黃河中下游，華夏民族因爲文化先進，而睇自己做文明，自稱做中國，而同四夷有分別。隨住華夏文化傳播，喺外圍嘅夷蠻敵手亦融合入中原文化。
神秘主義係一種宗教現象，即係指通過某啲修煉或者方法，去達到某一種精神或者靈性嘅境界，至於達到乜嘢境界，就要視乎唔同宗教嘅信仰目的而定，唔同宗教嘅神秘主義表達方式都唔同，但普遍計都係以感受同神之間關係為主要目的，所以以有神論做基礎嘅宗教，都會涉及神秘主義。
宗教學角度認為，神秘主義係所有宗教嘅核心，甚至就係宗教嘅本質，但亦有啲學者認為神秘主義只係構成宗教嘅其中一個元素。神秘主義嘅神秘，其實係指每個宗教信仰最終極嘅對象，而呢個對象好多時係唔可以解釋、接觸或者表達得到，所以為之神秘。
雖然有人認為神秘主義只係喺宗教入面其中一種形式，不過亦有純粹神秘主義嘅宗教或者宗教派系，例如諾斯替主義就係一種神秘主義嘅信仰，而諾斯替主義亦對基督教、猶太教重有好多宗教都造成影響，好似猶太教嘅神秘主義派系喀巴拉，基督教嘅馬田教派，或者伊斯蘭教嘅蘇菲派，都係純粹以神秘主義作為宗教形式。
如果要驗證呢句嘢，就要去搵一位天使返嚟，再用某啲方法磅吓佢對翼，睇吓佢對翼係咪真係 50 kg 咁重，但問題係以廿一世紀初嘅認知，冇人能夠搵到天使返嚟，所以冇任何方法可以證實句嘢係一個錯嘅預測。因為噉，上面呢句有關「天使對翼幾重」嘅假說純理論上可以話係有可否證性，但並唔可測試。
呢個理論冇提出一個方案去量度壓抑，搞到用套理論嘅根本冇辦法知個病人係唔係真係壓抑咗啲慾望，冇得量度就自然冇得驗證佢係咪真。到咗廿一世紀初，心理學上嘅研究都唔會再理精神分析呢套理論，會當套理論係假科學－望落似科學，但查實唔合科學原則嘅學說。
悉文·佛洛伊德，原名 Shlomo Sigismund Freud，係猶太裔奧地利精神分析學家、精神分析學嘅鼻祖，俾人叫做「維也納第一精神分析學派」，同第日嘅第二第三學派唔同。著有《夢嘅解釋》、《精神分析引論》咁。
提出「潛意識」、「自我」、「本我」、「超我」、「伊底帕斯情意結」、「性衝動」呢啲概念，佢認為男人天生就有具有「殺父娶母」嘅慾望同戀母情意結。佢俾人譽為「精神分析之父」，但係佢啲理論相當有爭議性，俾現代科學家批定為冇可否證性，所以現代心理學冇乜研究者仲會用佢啲理論。
艾碩·牛頓爵士，係英國數學家、科學家同哲學家，同時係當時煉金術嘅熱衷者。佢喺1687年7月5號發表嘅《自然哲學的數學原理》提出嘅萬有引力定律同埋佢嘅牛頓運動定律係經典力學嘅基石。牛頓重同萊布尼茲各自獨立咁發明咗微積分。
喺打後嗰兩個世紀有多，呢條定律一路都俾人應用落去好多工程學嘅嘢嗰度，而且做嘅預測一路都好準，要直到廿世紀嗰陣時，愛因斯坦提出咗相對論先至動搖到佢嘅地位－相對論成功噉描述到啲嘢以光速郁或者有超勁重力場嗰時嘅現象，而呢樣嘢包括萬有引力定律在內嘅牛頓古典力學做唔到，所以到咗家吓物理學家要做乜嘢深入嘅研究嗰陣經已唔會用萬有引力定律。
同標量式唔同嘅係，喺呢條式入面，F12 = − F21 表示咗兩股引力方向係相反嘅－第一件嘢施落第二件嘢度嘅引力喺方向上實係同第二件嘢施落第一件嘢度嘅引力相反嘅，噉寫係因為兩股力係吸引力，如果佢哋方向一樣，佢哋就唔會令到兩舊嘢互相吸引。
牛頓提出嘅呢條定律好有影響力，但係佢自己本人好唔鍾意超距作用呢個諗法－萬有引力呢個諗頭暗示緊兩舊空間上唔相連嘅物體可以有直接噉相互作用，而一般嗰陣嘅物理學都覺得兩舊嘢之間要有直接作用，佢哋實係要掂住對方先得嘅。
例如做醫學研究想睇啲人嘅血入面啲化合物嘅濃度。世界上有數以億計嘅人，要逐個逐個噉嚟研究太嘥時間，根本冇可能行得通，於是乎科學家喺做研究嗰陣往往要做抽樣－由研究緊個總體嗰度抽一小部份出嚟，而呢個部份就係所謂嘅樣本，希望透過研究呢一小部份嚟去了解嗮總體入面所有嘅個體。
即係話喺呢份研究入面，同一個變數可以有好多種唔同方法嚟去量度。呢種情況就算喺自然科學入面都會撞到，例如係物理學成日會研究嘅溫度可以用攝氏同華氏等多個方式嚟度。因為噉，將量度方法分類，並且分析唔同量度方法嘅利弊有助科學家做研究嗰陣揀用邊種量度方法。
名目量度係指一啲淨係俾到「類別」呢種資訊嘅量度方法。例如係對一個氣球嘅色水做測量，一般可能嘅結果係紅、黃、同綠呢啲唔同嘅顏色類。同一道理，一個人嘅性別都係一個名目量度，因為呢個變數一般都只能夠喺「男」同「女」之中揀一個。
名目量度只係有得攞嚟比較相等定唔相等，而冇得比較大細，更加唔可以攞嚟做算術上嘅運算。好似係頭先提到嘅性別噉，兩個人嘅性別只係有得用「同」定「唔同」嚟區分，而討論「邊個性別數值大啲」或者「兩個人嘅性別加埋係幾多」呢啲問題係冇意義嘅。
次序量度都係用嚟描述一個對象嘅類別，但係同名目量度唔同嘅係，次序量度嘅類別有一定嘅順序或者大細。次序量度嘅變數之間除咗可以比較係咪相等之外，仲有得比較大細。但係加減乘除嘅運算唔可以用落次序量度嗰度。例如係一場運動比賽之中選手嘅名次就係一個次序變數。
等距量度有次序量度有嘅特性。除咗比較到大細之外，等距量度嘅測量值之間嘅差距都可以比較大細。等距量度嘅測量值可以做加或者減，而佢哋嘅結果係有意義嘅。另一方面，因為等距量度嘅零點係是但揀嘅，所以乘法同除法運算嘅結果冇乜標準係冇意義嘅。
沙漏係種時計，構造係兩個漏斗形嘅玻璃容器互相對住，上下闊中間窄，似「8」字形，中間連埋個位細，入面放一半沙。用嚟計時嗰陣，確保所有沙喺下低，然後將沙漏反轉，令所有沙喺上高，沙會隨住時間慢慢流返落下低。
2014年有報告估計人類每年消耗超過400億噸沙同礫石。2017年全球對沙嘅需求大約係95.5億噸。人類挖嘅沙大部分用嚟整混凝土。建築用嘅沙通常係河沙。沙漠雖然有好多沙，但沙漠嘅沙太過滑，唔適合用嚟整混凝土。
論證即係指「理論證成」，以前要證明一樣嘢啱唔啱，唯一方法係通過實驗室實際去做一次實驗，但哲學家康德認為，人有超越感覺經驗能力去理解一啲想像概念，通過對事物延展而令知識添加，所以真理並唔單單止嚟自觀察得嚟嘅經驗，亦可以通過綜合判斷而理解真理。
所以，人可以通過邏輯去論證，作為理解事情嘅方法，於是根據康德嘅諗法，先後發展出先驗論證、後驗論證、道德論證，跟住又有其他人發展出本體論論證、宇宙論論證、目的論論證等等各種論證方法，呢啲論證方法都成為人類對探索世界真理嘅方法。
蘇格拉底出身前5世紀嘅雅典城。雖然經常畀人稱呼做西方哲學嘅創始人，但係佢本身冇任何著作。佢真正做嘅，只不過係不斷咁問人問題，而且喺問問題期間發展咗一套哲學思想。不過，蘇格拉底晚年嘅時候畀人誹謗佢做詭辯者，而且用詆毀傳統思想嘅罪名將佢判處死刑。
喺哲學同邏輯學上，有效嘅論證指緊某一類嘅論證，佢哋嘅結論係可以合理噉樣由啲前件命題嗰度推理出嚟嘅，所以如果佢啲前件命題係合理嘅話，噉佢個結論都實會合理。用行話講嘅話就係，如果一個論證有效嘅話，噉佢啲前件嘅真確性會保證到結論嘅真確性。
萬有引力，係四種基本力之一，又叫引力，指令帶質量或者帶能量嘅一孖嘢互相趨近嘅力，無論細嘢似花草定係大嘢似行星、恆星、星系啲天體，甚至光都會受引力影響。衹不過萬有引力係基本力裏頭最弱嘅，所以平閒時生活除開考慮啲嘢同地球、月球同埋太陽之間個引力之外會比較少涉及到。
但涉及啲宇宙天體嗰陣時，好多時都要考慮埋引力影響。憑引力，太陽𧘌住各個星體構成太陽系，太陽系本身又同銀河𧘌埋圍住個銀河中心轉，銀河又同其他星系組成本星系羣與及其他仲要大嘅結構。萬有引力，無遠弗屆，亦即力去到無窮遠。
一九一五年，愛因斯坦發表咗廣義相對論，如此更準確咁描寫引力。引力唔用力講，而用引力場同埋時空曲率來講。引力係質量不均，時空曲率帶來嘅結果。引力去到極致嘅嘢就係黑洞。黑洞嘅時空曲率之大，令到所有嘢、甚至連光都走唔出黑洞事件視界。
算術，或者算數，舊時又有叫算法，係數學最古老同簡單嘅一個分支，幾乎每個人都用得著，常用嘅運算有加、減、乘、除。去到20世紀初期，啲人都用算術同高等算術作爲數論嘅同義詞。依家，數論同其他範疇，例如代數、幾何、分析等等組成咗所謂嘅高等數學。
加法有交換同埋結合性質，所以將有限個數加埋一齊嗰陣，次序係唔緊要嘅。對一個二元運算嚟講，單位元素就係一個「做咗同無做無分別嘅元素」，根據加法嘅規律，任何數加 0 都係佢自己，所以 0 就係加法嘅單位元素喇。
假想一個人工神經網絡有某段演算法會按照個神經網絡接收過嘅 input 改變啲權重值，就有可能會令 input 同 output 之間嘅關係改變，即係令個人工神經網絡進行學習－而海伯定律可以用嚟做權重值改變演算法嘅一部份。
BCM 理論當時取得相當嘅成功，例如有神經科學家試過一路用神經成像方法監察住受試者塊視覺皮層嘅腦活動，跟手用 BCM 理論嘅式模擬視覺皮層嘅活動規律，發現模擬結果同實際觀察到嘅吻合－撐咗 BCM 理論，而打後仲有人整咗 BCM 理論嘅變種版本。
突觸位於一粒神經細胞嘅軸突末端，會差啲掂住下一粒神經細胞嘅樹突，有陣時亦會有兩粒神經細胞嘅軸突之間有突觸。當有一粒神經細胞所射嘅動作電位去到條軸突嘅末端嗰陣，個訊號會令到鈣離子通道打開，令到鈣離子走入去個軸突尾嗰度。
次次科學界發現親啲乜嘢前所未見嘅自然現象，相關學科嘅科學家就會各自噉諗柞理論出嚟去解釋佢。而當有成柞理論都係喺度嘗試緊解釋同一柞現象嗰陣時，啲科學家就焗住要揀返個最好嘅理論。於是乎科學家就諗咗一啲準則出嚟去決定一個理論「點樣先至為止好」。
例如如果有兩個科學理論，兩個理論都係嘗試緊解釋同一拃現象，而且兩個理論嘅解釋力都一樣咁勁，不過理論 A 要用 30 條數學方程式先解釋到啲現象，而理論 B 淨係需要用 3 條方程式就達到相同嘅效果，噉理論 B 會俾人認為係一個比較理想嘅科學理論。
基本粒子係指啲人認知嘅構成物質最細最基本嘅單位。但係因為物理學不斷嘅發展，人類對物質構成嘅認知逐漸咁深入，因為咁，基本粒子嘅定義隨時間亦都係有變嘅。目前喺粒子物理學入面，標準模型理論認為嘅基本粒子可以分為夸克、輕子、規範玻色子和希格斯粒子四大類。
傳統上嘅基本粒子指質子、中子、電子、光子同各種介子，係當時人類所能探測嘅最小粒子。而現代物理學發現咗質子、中子、介子都係由更加基本嘅夸克同膠子構成。同時人類亦發現咗性質同電子類似一系列嘅輕子，重有性質同光子、膠子類似嘅系列規範玻色子，係現代物理學所理解嘅基本粒子。
另外值得指出嘅係，他們之所以未能被早期嘅科學家發現，原因係夸克決唔會單獨存在。他們係成對嘅構成介子，或者3個一齊構成質子同中子這一類嘅重子。呢種現象稱為夸克禁閉理論。就係早期科學家誤以為介子同重子係基本粒子嘅原因。
粒子物理學已經證明電磁相互作用同弱相互作用來源係宇宙早期能量極高時嘅同一種相互作用，稱為「弱電相互作用」。有好多粒子物理學家猜想係更早期宇宙更高能量時好可能呢四種相互作用全都係統一嘅，呢種理論稱為「大統一理論」。
希格斯粒子係粒子物理標準模型中唯一重未喺加速器上產生出來嘅粒子。粒子物理學家們認為希格斯粒子同其他粒子嘅相互作用令其他粒子具有質量。相互作用越強質量就越大。希格斯粒子本身質量極之大，目前嘅加速器能量還無法達到，而理論嘅計算也比較困難。
除咗以上實驗已經證明嘅基本粒子之外，理論粒子物理學家為左解釋某現有理論無法解釋嘅實驗現象，而猜想我地嘅宇宙中可能存在超對稱粒子。佢地質量非常大，因此現有嘅加速器還冇法子製造佢地。但係因為量子漲落嘅存在，因此佢地可能係非常短嘅時間間隔內同非常小的機率下同我地可見嘅粒子發生相互作用，因此佢地可以間接探測到。
假想嘅粒子，僅僅係理論學家嘅假想，而基本冇確切嘅實驗根據，因此可能宇宙中根本就唔存在。粒子嘅提出或者只係為咗畀某啲現有的現象作一種可能嘅解釋，或者僅僅係粒子如果存在亦都唔會破壞現有嘅物理定律，因此我地估冇理由相信佢哋一定唔存在。
光合作用係指植物以光作為能源，將二氧化碳同水，轉化成為葡萄糖同氧氣嘅過程。植物會利用大氣中嘅二氧化碳，泥土中吸返嚟嘅水，加埋自己本身有嘅葉綠素，利用太陽光供給嘅能量，製造成糖分。好多粒糖聚埋一齊就會變成澱粉，植物會以澱粉嘅形式嚟儲存過多嘅萄葡糖。
除咗糖粉之外，氧氣係光合作用嘅副產品，呢啲氧氣會被釋放出大氣，維持大氣中氧氣嘅含量。光合作用除咗係自養生物嘅食物來源，重係呢個世界上其中一個非常重要嘅生物化學作用，因為全地球嘅生物都依賴佢所製造出嚟嘅氧氣同糖份嚟生存。
詳細啲嚟講，光合作用係分兩個階段，第一個叫光反應或者光化反應，呢個反應係指葉綠素或者其他葉片中嘅色素收集太陽光入面嘅能量，將呢啲能量暫時存放係一啲粒子令佢變成為高能量粒子。呢啲高能量粒子會用喺第二個階段度，呢個階段叫暗反應或者固碳作用，並涉及卡爾文循環。
大部份嘅植物都係光能自養生物，即係話佢哋都可以依賴光能嚟將無機物變成有機食物。光能除咗嚟自太陽光之外，重可以係其他光源。佢哋唔使食其他生物嚟攝取佢哋嘅養份都可以維持生命，所以佢哋又叫做生產者。而自養生物重有另一種，稱為化能自養生物，佢哋用化學能嚟代替光能做「光合作用」，稱為化合作用，用同樣原理製造到食物，呢啲化學能嚟自氧化還原反應。
光合作用所需要嘅能源，完全嚟自光中嘅光子。呢啲光子打中咗葉入面嘅還原劑，即係水，然後將水打散，得出高能量電子同埋氧。呢啲高能量嘅電子會經過一連串嘅電子鏈，釋放出能量，製造ATP同埋NADPH，提供能量進行化合反應。
暗反應造出嚟嘅三碳，除咗可以用嚟做糖之外，重可以用嚟做其他有機化合物，好似纖維素，其他脂類同胺基酸嘅生物合成中嘅基礎化合物，或者用嚟做細胞呼吸作用嘅燃料。其實除咗做纖維素呢個用途之外，當其他動物食咗植物之後，呢啲三碳俾動物吸收咗之後，喺動物身體入面都會用做到呢啲用途，呢啲靠食自養生物嚟維生嘅動物稱為異養生物。
就結果嚟講，細胞呼吸作用可以作為光合作用嘅相反，呼吸作用就將食物同氧氧化為二氧化碳同埋能量，而光合作用就將二氧化碳同埋能量還原為食物同氧氣。不過，佢哋係用完全唔同嘅過程同機制做呢個轉化，所以絕對唔可以混為一談。
植物利用葉綠素嚟吸光做光合作用，所以大部份嘅植物睇起上嚟都好似綠色咁。不過，好多時葉綠素重會有其他輔助色素幫手吸光，好似胡蘿蔔素同埋葉黃素咁。佢哋同葉綠素一樣存在係葉綠體入面。雖然植物綠色嘅部份都有葉綠素，但主要都係樹葉負責吸光。
藻類雖然比起陸上植物嚟講，構造比較簡單，但佢哋做光合作用嘅過程同陸上植物毫無分別，而且佢哋重比陸上植物擁有更多嘅輔助色素，所以佢哋又紅又綠，有好多種顏色。佢哋全部都會製造氧氣，而且大部份都係自養生物。
而能夠進行光合作用嘅細菌，由於佢哋無細胞膜包住嘅細胞器，故此佢哋唔會有葉綠體。所以佢哋嘅光合作用會喺細胞入面進行。好似藍藻咁，佢哋有同葉綠體非常相似嘅細胞膜，並且係唯一可以進行有氧氣製造到出嚟嘅光合作用嘅原核生物。
所以葉綠體除咗被認為係由細菌同另一啲生物演化而成，重被認為係藍藻嘅祖先。其他可以進行光合作用嘅細菌，佢哋會好多唔同種類嘅色素，稱為菌綠素，但係就唔會製造氧氣。咁有某部份嘅細菌，喺光解中，會用硫化氫代替水作為還原劑，並製造硫而唔係氧作為廢物。
喺光合作用，可見光中嘅光子係一個能量供給者。當光子打中葉綠素，其中一啲電子就會被激發。一般嚟講，當電子被激發，會被視為唔穩定，咁就會發生幾個情況，放返啲能量出嚟穩定返自己，第一個係變螢光，第二個就係發熱，第三個就係將啲多咗嘅能量畀隔離嗰啲粒子做反應，呢個情況又叫做共震轉送或者電能傳送，而第四個情況就會將嗰粒好高能量嘅電子掉畀隔離嗰粒粒子，但呢個情況會令粒電子所帶住嘅能量變少，呢個情況叫做電子傳遞。
一般嚟講，大部份嘅植物都有幾種唔同嘅葉綠素，而佢哋絕大部份都有葉綠素a 同埋b，再加多幾種唔同嘅色素，嚟將可吸收嘅光系增多，作為一個互補機制，令佢哋可以吸收多啲嘅能量做反應。呢啲都可以算係某啲自養生物嘅適應性，好似一啲生得比較矮嘅植物，或者生於較深海域嘅生物咁，佢哋未必夠人搶光，或者啲光根本入唔到去咁深嘅海域，所以佢哋就要有好多種唔同嘅色素去幫佢哋收集足夠嘅能量。
當然呢個過程都可以調返轉，當擺動最左邊既波撞擊其它波嘅時候，最右邊嘅波會被彈出。當最右邊嘅兩個波同時擺動並撞擊其他波嘅時候，最左邊嘅兩個波會被彈出。同理相反方向同樣可行，並適用喺更多嘅波，三個，四個，五個甚至六個。
呢個係一系列彈性碰撞，其中並包含非彈性碰撞同動量。由於喺碰撞中唔存在其它力嘅影響，左邊質量速度嘅波動量必須傳遞俾右邊靜止嘅波。右邊質量具有嘅波被碰撞後具有相同嘅動量。被碰撞嘅波都具有向右嘅速度並有向右移動嘅趨勢，稱作動量守恆。
呢條式嘅暗示咗，舊物件當中嘅放射性同位素原子嘅數量會每隔一段固定嘅時間減少一半，而呢段固定嘅時間就係所謂嘅半衰期。假設有舊岩石啱啱形成，佢當中有某啲固定量嘅放射性同位素原子，喺一個半衰期之後，佢裏面放射性同位素原子嘅數量會少噉咗一半，而如果「舊岩石一開始嗰陣嘅放射性同位素含量」（
假想家陣有舊物料，佢具有「拒斥核衰變所產生嘅核素」呢種特殊性質，噉嗰隻核數就會隨時間由呢舊物料當中滲透走，令個放射性定年「鐘」返去零點，而呢樣嘢開始發生嘅嗰個温度點就係所謂嘅同位素封閉温度－以下簡稱「封閉温度」。
當一舊岩石由熔岩嘅狀態冷卻嗰時，佢個放射性定年「鐘」都會一路處於零嘅位，而等到佢冷卻到噉上下，温度低過封閉温度嗰陣時，核衰變產生嗰啲核素先會開始喺舊岩石內部累積起上嚟。因為噉，當同一舊岩石做放射性定年嗰陣，科學家能夠知道嘅嘢係「舊岩石係幾時冷卻到去封閉温度嘅」。
鈾鉛定年法好多時會用鋯石呢種礦物嚟做，亦都會有用獨居石嚟做嘅。鋯石喺佢嘅結晶結構當中有鈾原子喺入面，而且佢極之拒鉛，封閉温度又高，對風化耐力強，兼且化學上偏惰性。鋯石會喺改變性嘅事件發生嗰陣產生多層嘅結晶層，每層結晶層都紀錄咗某啲發生喺舊石上嘅大事。
用上述呢啲定年法可以好輕易噉對恐龍以至公元前文明等嘅古老物件定年，但係如果想幫喺太陽系啱啱誕生嘅岩石定年，頭先講嗰啲定年法多數都唔多啱用－因為呢啲同位素嘅半衰期短得滯，所以如果一舊岩石係喺超過幾十億年前形成，噉呢啲同位素嘅母核素嘅含量會低到完全探測唔到，更加唔好話用條式計返舊岩石嘅年紀出嚟。
圖書館，或者寫圖書舘，係專收資訊嘅地方，響棟樓裏面，亦係管理呢啲嘢嘅機構。佢主要收書等文字圖書同視聽資料嘅地方。圖書館方便借出佢收埋嘅資料畀大眾，亦都幫到學者去做研究。圖書館可以粗略咁分三大類，分別係公共圖書館、學術圖書館同特別圖書館。
考古證明，巨石陣嘅修建係分幾個唔同嘅階段去完成嘅。大約喺公元前3100年嘅時候，開始咗第一階段嘅修建。首先係修建環形嘅溝渠同埋土台。由藍砂岩排列成兩個圓環，係巨石陣嘅雛形。喺公元前2100年至公元前1900年，修建咗通往中央條路。
自我報告研究係指靠人類受試者向研究者報告自己嘅行為嚟做嘅研究，通常係心理學同社科領域先會做嘅。例如一個社會學研究者想研究一個人每個禮拜花幾多時間上網會點影響佢嘅社交生活，佢要量度每個受試者「每個禮拜花幾多時間上網」，就靠問受試者估計自己平均每個禮拜花幾多時間上網。
學術寫作係一種冇虛構性質嘅寫作，泛指寫嚟講學術嘢嘅文字作品。學術寫作有得細分做好多類－包括係寫嚟做理論型探究嘅文、寫嚟匯報一份實驗嘅結果嘅文、或者係攞檔案嚟做分析嘅文... 呀噉。呢啲咁多唔同嘅文字作品組成咗所謂嘅學術文獻－學術文獻嘅存在令到學術工作者有得彼此交流自己嘅諗頭，係學術研究不可或缺嘅一環。
因為學術寫作咁緊要，有啲學術工作者甚至仲撰文，同啲同行傾點樣先可以有效噉做學術寫作同埋教學生做學術寫作。亦都有學術工作者會對學術文獻做社科研究，剖析「唔同領域嘅學者寫起嘢上嚟有咩分別」以及「邊啲寫作方式能夠更有效噉促進諗頭嘅交流」噉嘅問題。
1492年，嗰時嘅哥倫布發現咗美洲嘅新大陸之後，西班牙人就將粟米帶咗返嚟。重嗌佢做「印第安籽」，後嚟好快傳到全球各地。由於粟米嘅果穗有好多鬚，好似土耳其男人嘅鬍鬚噉，後嚟歐洲佬嗌佢做「土耳其麥」。而呢種植物直到16世紀初先至傳入中國。
光學係物理學嘅一門，專研究光。齋靠肉眼嘅觀察就經已可知，光主宰咗人睇唔睇到嘢－當周圍好光，人能夠清楚噉睇到周圍嘅嘢，而响黑暗嘅環境下人會睇唔到嘢或者睇得冇咁清楚－事實係喺早期嘅光學研究裏面，有部份嘅研究者會就噉將光定義做「令人睇到嘢嘅嘢」。
托勒密嘅理論可以初步咁解釋喺地球上面所睇到嘅現象，並喺歐洲被普遍接受，直到16世紀。喺文藝復興時代，隨住科學技術嘅進步，一啲支持日心說嘅證據逐漸出現，仲有啲證據無辦法以地心說嚟解釋。因為咁，地心說逐漸咁佔下風，畀哥白尼、伽利略、開普勒等支持嘅日心說取代。
地心說，喺宇宙中心有地球，包含太陽全部嘅天體大約1日圍繞地球公轉。但係，太陽同行星嘅速度唔同，考慮根據呢樣嘢，喺唔同時期睇得到嘅行星都唔同。有個叫天球，軟綿綿嘅球，呢個包括地球同太陽、行星嘅全部天體。
地心說不單止係天文學上嘅計算方法。當時嘅哲學思想亦都加入咗。因為神喺宇宙中心安置咗地球呢個畀人類住嘅特別天體。地球係宇宙中心嘅同時，亦係全部天體嘅主人。全部嘅天體都係屬於地球嘅，以跟住主人嘅形式運動。
喺中世紀歐洲將當時亞里斯多德哲學作為嗰種體系嘅骨架，並汲取咗中世紀基督教神學上公認嘅嘢，地心說畀人睇做正式嘅宇宙觀。喺14世紀但丁發表嘅敘事詩神曲天堂篇，內容話月、太陽、木星等等嘅各行星同心圓狀包圍地球嘅周遭。
喺公元前4世紀，古希臘嘅數學家尤得塞斯諗到一個以地球為中心，各個星體以多層同心球嘅方式環繞地球的宇宙體系。鑲嵌咗所有恆星嘅恆星同心球喺最外層，以北天極為中心，用大約一日嘅時間從東邊到西邊轉動。而屬於太陽嘅太陽同心球就以同恆星同心球相反嘅方向，用大約一年嘅時間轉動。
因為太陽同心球嘅自轉軸同恆星同心球嘅自轉軸並唔重疊，所以喺一年嘅時間內，太陽升到中天嘅高度唔同，亦都解釋咗一年四季嘅來源。喺太陽同恆星之間嘅，就係各個行星嘅同心球。從地球上面睇，行星睇起嚟好似喺星座之間移動，時快時慢，而且間中仲會出現逆行嘅現象。
公元前3世紀左右嘅阿波羅尼奧斯或之前2世紀左右嘅喜帕恰斯，都諗到行星只係以圓周運動環繞地球運行，並唔足以完全解釋行星多樣化嘅運動。所以佢哋都諗到係一個想像出嚟嘅小圓喺環繞地球作圓周運動，而行星就喺呢個小圓上面運動。
如果現實上行星環繞太陽運動嘅軌道係完美嘅圓形，地心說就應該只需要用一個本輪同一個均輪，就可以完全解釋喺地球上睇到嘅行星運動。不過實際上行星嘅運動規律比呢個更複雜，如果要用地心說正確咁記述所有行星嘅運動，就需要更複雜嘅體系。
幾何學係數學嘅一個子領域，專門思考有關形狀、物體嘅相對位置以及空間嘅特性等嘅課題。幾何學理論以點、直線、平面、角以及維度等嘅概念為基礎，會用數學證明嘅方法，證明描述呢啲概念嘅定理，靠噉嚟增進人類對呢啲概念同埋相應嘅現實世界物體嘅理解。
然後歐幾里得就攞住呢五條公理、用數學證明嘅方法證明嗮當時已知嘅幾何學定理。喺歐幾里得之後，仲有數學家試過對呢拃公理嘅具體定義作出修改－即係將條公理嘅定義改做比較清楚易明嘅形式，但改前改後拃公理都係可以攞嚟證明已知嘅幾何定理嘅。
好似上述噉嘅公式可以攞嚟計啲簡單嘅形狀嘅面積同體積。至於複雜啲嘅形狀嘅面積同體積要點計，可以睇吓積分同勒貝格積分等嘅課題。順帶一提，喺高等嘅數學入邊，好多時啲人或者啲書會將長度、面積同體積等嘅概念一律統稱做體積，唔理佢嘅維度係乜都照樣噉叫。
可以睇埋電腦科學上講嘅遞歸概念。想像將上面嘅過程無限噉重複，就會出好似下面幅 gif 噉嘅情況。好似曲氏雪花噉嘅碎形有好多畀人覺得係得意嘅特徵－例如攞住塊真正嘅曲氏雪花，再慢慢噉望近啲，會發覺無論望到幾近，塊雪花都仲會有更加細嘅三角形，而且啲細結構同大結構相似。
除咗光學之外，仲可以睇吓力學上對郁動嘅分析或者電磁學上對帶電荷物體嘅郁動嘅分析。機械工程等嘅工程學領域分析機械啲機件郁動嗰陣，亦都成日會將啲機件想像成幾何物體，會剖析啲機件之間嘅距離同角度，例子可以睇吓有關連桿機構嘅思考，亦都可以睇吓結構工程上成日用嘅結構分析。
幾何學早喺公元前 2,000 年嗰陣嘅兩河流域文明同古埃及已經存在。當時嘅人已經識得觀察周圍環境，得知長度、角度同面積等嘅概念，仲識用呢啲概念嚟做測量、建築施工同天文學等嘅工作，而且仲有寫文獻記低同教授幾何學知識，例如嚟自公元前 1850 年嘅莫斯科數學紙草書就有提供方程式計 3D 物體嘅體積。
廣州織金彩瓷，簡稱廣彩，。佢係一種喺啲白瓷器皿上面彩繪再燒製而成嘅工藝品，出名在色彩絢麗、金碧輝煌、構圖嚴謹、繪工精細，畀人嗌做中國四大名瓷之一。呢種工藝開頭係喺 16 世紀尾橛嘅大明時期，已經有成過四百年歷史。
廣彩本來係廣州嗰帶搞得最勁，後嚟佢重擴展咗去其他嶺南地區嘅大城市，例如香港就喺廿世紀初開始學廣州搞廣彩。香港嘅廣彩歷史有得追溯到 1928 年，嗰時九龍城隔坑村道起咗間「錦華隆廣彩瓷廠」，打後又喺 1947 年有咗「亞洲彩瓷廠」同「東方廣彩瓷廠」。
1960 年代之前，香港嘅廣彩製品都係以餐具同花樽呢件濕碎嘢為主，造型有百幾款，重出口到去美國、西歐、南美、東南亞、大溪地、同馬達加斯加呢啲地方。1960 至 70 年代，歐美國家經濟好發達，對唐人工藝品有唔細嘅需求，香港就開咗成柞彩瓷工廠，嗰時從事彩瓷業嘅工人有過千人。
直到 1980 年代，隨住啲人興仿古瓷，先至出現扭轉頹勢嘅機會。仿古瓷製品以陳設觀賞為主，並唔會用嚟做餐具，所以唔使顧慮含鉛量嘅限制，顏料可以好似油畫咁厚厚堆填喺瓷器大魚缸同大花瓶上面。嗰陣仕女戰將等人物嘅厚彩堆金圖案嘅仿古瓷最有人氣，近百年盛行嘅瓷器款幾乎都畀人仿造，可以話係香港廣彩最興旺嘅時期。
隨住中國大陸喺 1980 年代實施對外開放嘅政策，香港嘅彩瓷生產線亦都相繼轉入去珠江三角洲一帶，只係保留啲辦事處同樣品間喺香港。到咗廿一世紀，香港重有人堅持用人手畫花，但係家庭式製作嘅瓷器廠只係剩低九龍灣工業中心嘅粵東磁廠。
微積分係微分同積分兩門學問嘅統稱，研究嘅範疇有三個，包括微分、積分，同埋微分同積分之間嘅關係。微分主要講一個變量點樣隨時間改變，而積分就主要講計算面積嘅方法。佢哋兩個嘅關係由「微積分基本定理」呢個定理講，喺適當嘅條件下，求積分同求微分互為相反嘅過程。
一旦細到咁上下，就會變成無窮小量－無限咁接近 0、但仲係大過 0。用日常用語講嘅話，即係話如果將一條曲線斬開做好多極細嘅橛，如果啲橛仔夠細，噉每一橛仔都可以當成一條好短嘅直線，有一個可以有方法決定嘅斜率。
喺哲學同科學嘅討論當中，啲人通常第一樣會做嘅嘢就係講明嗮啲字詞嘅定義先。想像有個隻詞，叫佢做「X」，一個人攞住 X 嗰個定義，理應要能夠清楚噉分到「邊啲嘢屬於 X 邊啲嘢唔屬」。噉先至唔會因為搞唔清楚啲字詞嘅定義而引起謬誤。